**PREDKLADACIA SPRÁVA**

Na základe § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov a podľa čl. 31 Legislatívnych pravidiel vlády Slovenskej republiky predkladá Ministerstvo vnútra Slovenskej republiky návrh poslancov Národnej rady Slovenskej republiky Vladimíry Marcinkovej, Juraja Krúpu a Petry Krištúfkovej na vydanie zákona, ktorým sa mení zákon č. 328/2002 Z. z. o sociálnom zabezpečení policajtov a vojakov a o zmene a doplnení niektorých zákonov v znení neskorších predpisov (tlač 444).

**V š e o b e c n e**

Cieľom návrhu zákona je zvýšiť výšku materského poberaného policajtkou, policajtom, profesionálnou vojačkou alebo profesionálnym vojakom z doteraz ustanovených 70 % čistého denného služobného platu na 75 % čistého denného služobného platu. Účelom návrhu zákona je zlepšenie sociálnej situácie a zabezpečenie príjmu na úhradu zvýšených nákladov na dieťa a poberateľa dávky v čase, kedy poberateľovi dávky nie je umožnené z dôvodu tehotnosti alebo trvalej starostlivosti o novonarodené dieťa vykonávať štátnu službu. Podľa poslancov tak bude výška materského poberaného podľa zákona č. 328/2002 Z. z. ustanovená obdobne, ako je stanovená výška materského poberaného podľa všeobecných predpisov o sociálnom poistení.

Podľa dôvodovej správy sa predpokladá dopad na rozpočet verejnej správy vo výške približne 166 000 eur a v nasledujúcich rokoch 2022 a 2023 sa predpokladá dopad na rozpočet verejnej správy o približne rovnakú sumu. Pri stanovení nákladov sa vychádzalo z priemerného počtu 610 poberateľov materského v roku 2020.

Materské ako dávka nemocenského zabezpečenia je poskytované z prostriedkov osobitných účtov Ministerstva obrany Slovenskej republiky, Ministerstva vnútra Slovenskej republiky, Ministerstva spravodlivosti Slovenskej republiky, Slovenskej informačnej služby, Národného bezpečnostného úradu a Ministerstva financií Slovenskej republiky, resp. Finančného riaditeľstva Slovenskej republiky.

**Pripomienkové konanie**

V rámci prerokovania stanoviska s orgánmi uvedenými v čl. 31 Legislatívnych pravidiel vlády Slovenskej republiky si uplatnilo zásadnú pripomienku Ministerstvo práce, sociálnych vecí a rodiny Slovenskej republiky, ktoré zásadne nesúhlasí s tvrdením poslancov, že by malo ísť o obdobnú úpravu výšky materského, ako je stanovená vo všeobecných predpisoch o sociálnom poistení a žiada o vypustenie tejto konštatácie z predkladacej aj dôvodovej správy k návrhu. Zásadná pripomienka bola zapracovaná do predkladacej správy.

Zásadné pripomienky si taktiež uplatnili Konfederácia odborových zväzov Slovenskej republiky a Kancelária verejného ochrancu práv, ktorí zhodne poukazujú na to, že aj po prijatí predloženého poslaneckého návrhu zákona nedôjde k obdobnej úprave výšky materského ako podľa všeobecných predpisov o sociálnom poistení a žiadajú, aby sa výška materského zvýšila na 100 % čistého denného služobného platu policajta/policajtky, vojaka/vojačky. Ministerstvo vnútra sa stotožnilo s týmito pripomienkami a zapracovalo ich do predkladacej správy.

**S t a n o v i s k o**

Ministerstvo vnútra Slovenskej republiky zaujíma k predloženému návrhu nasledovné stanovisko:

Ministerstvo vnútra Slovenskej republiky súhlasí s návrhom poslancov na zvýšenie dávky materského pre policajtku, policajta, profesionálnu vojačku alebo profesionálneho vojaka, pričom odporúča zmeniť výšku materského z poslancami navrhovaných 75 % na 100 % čistého denného služobného platu podľa § 12 zákona č. 328/2003 Z. z. o sociálnom zabezpečení policajtov a vojakov a o zmene a doplnení niektorých zákonov v znení neskorších predpisov.

Odôvodnenie:

Podľa § 53 zákona č. 461/2003 Z. z. o sociálnom poistení v znení neskorších predpisov je výška materského 75 % denného vymeriavacieho základu, ktorý sa vypočítava ako podiel súčtu vymeriavacích základov, z ktorých poistenec zaplatil poistné na nemocenské poistenie v rozhodujúcom období a počtu dní rozhodujúceho obdobia, na rozdiel od materského podľa § 10 ods. 18 a 19 zákona č. 328/2003 Z. z. o sociálnom zabezpečení policajtov a vojakov a o zmene a doplnení niektorých zákonov v znení neskorších predpisov, podľa ktorého sa materské poskytuje policajtke, policajtovi, profesionálnej vojačke alebo profesionálnemu vojakovi vo výške nemocenského podľa § 8, t. j. 70 % čistého denného služobného platu. Rozdiel v spôsobe výpočtu by aj po prijatí poslaneckého návrhu spôsobil, že suma materského podľa zákona o sociálnom zabezpečení policajtov a vojakov by bola stále o cca 25 % nižšia ako suma materského podľa všeobecných predpisov o sociálnom poistení. Zvýšenie materského bude kryté z prostriedkov osobitných účtov.

**Z á v e r**

Ministerstvo vnútra Slovenskej republiky odporúča vláde Slovenskej republiky vysloviť **súhlas po zohľadnení pripomienky v stanovisku** s návrhom poslancov Národnej rady Slovenskej republiky Vladimíry Marcinkovej, Juraja Krúpu a Petry Krištúfkovej na vydanie zákona, ktorým sa mení zákon č. 328/2002 Z. z. o sociálnom zabezpečení policajtov a vojakov a o zmene a doplnení niektorých zákonov v znení neskorších predpisov (tlač 444).